《生查子 送春同纫兰、畹兰作》
清代·杨芸

无计慰春愁，把酒邀君语。帘外落花风，蓦地催春去。

垂柳画桥阴，嫩碧惊疏雨。春意也阑珊，怕伴愁人住。

作者简介：杨芸（1778—？），字蕊渊，清常州金匮（今无锡）人，户部员外郎杨芳灿女，同邑景州知州秦承霈室。幼受四声，慧辨琴丝，妙修箫谱，词风美流，发在片玉冠柳之间，著有《金箱荟说》，皆古今闺阁诗话。